Document ID: 32005D0379

ΑΠΌΦΑΣΗ ΤΗΣ ΕΠΙΤΡΟΠΉΣ
της 17ης Μαΐου 2005
για τα γενεαλογικά πιστοποιητικά και τα στοιχεία που πρέπει να αναφέρονται για τα καθαρόαιμα βοοειδή αναπαραγωγής, το σπέρμα, τα ωάρια και τα έμβρυά τους
[κοινοποιηθείσα υπό τον αριθμό Ε(2005) 1436]
(Κείμενο που παρουσιάζει ενδιαφέρον για τον ΕΟΧ)
(2005/379/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 77/504/ΕΟΚ του Συμβουλίου, της 25ης Ιουλίου 1977, περί των ζώων αναπαραγωγής του βοείου είδους καθαρόαιμου γένους (1), και ιδίως το άρθρο 6 παράγραφος 1 πέμπτη περίπτωση,
Εκτιμώντας τα ακόλουθα:
(1)
Σύμφωνα με την οδηγία 77/504/ΕΟΚ, τα κράτη μέλη μπορούν να ορίζουν ότι τα καθαρόαιμα βοοειδή αναπαραγωγής, το σπέρμα, τα ωάρια και τα έμβρυά τους θα πρέπει να συνοδεύονται στις ενδοκοινοτικές συναλλαγές από γενεαλογικό πιστοποιητικό το οποίο να εκδίδεται από αναγνωρισμένες οργανώσεις ή ενώσεις κτηνοτρόφων (στο εξής «γενεαλογικό πιστοποιητικό»). Η οδηγία προβλέπει επίσης ότι τα στοιχεία που θα εμφανίζονται στα γενεαλογικά πιστοποιητικά θα πρέπει να είναι εναρμονισμένα.
(2)
Τα υποδείγματα γενεαλογικών πιστοποιητικών και τα στοιχεία που θα αναγράφονται είτε στα υποδείγματα αυτά είτε σε ισοδύναμα έγγραφα καθορίζονται σήμερα στην απόφαση 86/404/ΕΟΚ της Επιτροπής (2), όσον αφορά τα καθαρόαιμα βοοειδή αναπαραγωγής, στην απόφαση 88/124/ΕΟΚ της Επιτροπής (3), όσον αφορά το σπέρμα και τα έμβρυα, και στην απόφαση 96/80/ΕΚ της Επιτροπής (4), όσον αφορά τα ωάρια. Για λόγους σαφήνειας και ορθολογισμού της κοινοτικής νομοθεσίας, οι αποφάσεις 86/404/ΕΟΚ, 88/124/ΕΟΚ και 96/80/ΕΚ θα πρέπει να καταργηθούν και να αντικατασταθούν από μια μόνο απόφαση.
(3)
Οι διατάξεις σχετικά με την αναγνώριση των βοοειδών περιλαμβάνονται στον κανονισμό (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας, καθώς και για την κατάργηση του κανονισμού (ΕΚ) αριθ. 820/97 του Συμβουλίου (5).
(4)
Ειδικές διατάξεις για τις επίσημες δοκιμές στις οποίες υποβάλλονται οι καθαρόαιμοι ταύροι περιλαμβάνονται στην οδηγία 87/328/ΕΟΚ του Συμβουλίου, της 18ης Ιουνίου 1987, για την αποδοχή στην αναπαραγωγή βοοειδών αναπαραγωγής καθαρόαιμου γένους (6).
(5)
Τα γενεαλογικά πιστοποιητικά θα πρέπει να παρέχουν στους υποψήφιους αγοραστές ενός ζώου ή των προϊόντων βλαστικών κυττάρων του τις ελάχιστες πληροφορίες οι οποίες αντιστοιχούν στα στοιχεία που απαιτούνται από τις αποφάσεις 86/404/ΕΟΚ, 88/124/ΕΟΚ και 96/80/ΕΚ. Με βάση την πείρα από την εξέλιξη των τεχνολογιών της πληροφορίας και λαμβάνοντας υπόψη το γεγονός ότι ορισμένα αποτελέσματα γενετικής αξιολόγησης είναι διαθέσιμα στο κοινό, δεν φαίνεται πια απαραίτητη η σύσταση σχετικά με το εναρμονισμένο υπόδειγμα αφού ορισμένα στοιχεία μπορούν σε μερικές περιπτώσεις να παρασχεθούν ικανοποιητικά με αναφορά της δημόσιας πηγής τους.
(6)
Τα γενεαλογικά πιστοποιητικά ή οι δηλώσεις που πιστοποιούν αντίστοιχη τεκμηρίωση εκδίδονται από φορείς οι οποίοι αναγνωρίζονται σύμφωνα με την απόφαση 84/247/ΕΟΚ της Επιτροπής, της 27ης Απριλίου 1984, για τον καθορισμό των κριτηρίων αναγνώρισης των οργανώσεων και ενώσεων κτηνοτρόφων που τηρούν ή καταρτίζουν γενεαλογικά βιβλία για τα βοοειδή αναπαραγωγής καθαρόαιμου γένους (7). Ωστόσο, φαίνεται σκόπιμο τα γενεαλογικά πιστοποιητικά για το σπέρμα να μπορούν να εκδίδονται επίσης από κέντρα συλλογής ή αποθήκευσης που έχουν εγκριθεί σύμφωνα με την οδηγία 88/407/ΕΟΚ του Συμβουλίου, της 14ης Ιουνίου 1988, για τον καθορισμό των απαιτήσεων υγειονομικού ελέγχου που ισχύουν στις ενδοκοινοτικές συναλλαγές και στις εισαγωγές κατεψυγμένου σπέρματος βοοειδών (8), τα δε γενεαλογικά πιστοποιητικά για τα έμβρυα να μπορούν να εκδίδονται επίσης από ομάδες συλλογής εμβρύων που έχουν εγκριθεί σύμφωνα με την οδηγία 89/556/ΕΟΚ του Συμβουλίου, της 25ης Σεπτεμβρίου 1989, για τον καθορισμό των υγειονομικών όρων που διέπουν το ενδοκοινοτικό εμπόριο και τις εισαγωγές εμβρύων κατοικιδίων βοοειδών (9).
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης ζωοτεχνικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η παρούσα απόφαση καθορίζει τα στοιχεία που θα πρέπει να περιέχουν είτε τα γενεαλογικά πιστοποιητικά είτε τα έγγραφα που συνοδεύουν τα καθαρόαιμα βοοειδή αναπαραγωγής, το σπέρμα, τα ωάρια και τα έμβρυά τους στις ενδοκοινοτικές συναλλαγές. Γενεαλογικά πιστοποιητικά εκδίδονται, σύμφωνα με την παρούσα απόφαση, από εγκεκριμένες οργανώσεις ή ενώσεις κτηνοτρόφων (στο εξής «κτηνοτροφικές οργανώσεις») που έχουν αναγνωριστεί επίσημα σύμφωνα με την απόφαση 84/247/ΕΟΚ. Γενεαλογικά πιστοποιητικά για το σπέρμα μπορούν επίσης να εκδίδονται από εγκεκριμένα, βάσει της οδηγίας 88/407/ΕΟΚ, κέντρα συλλογής ή αποθήκευσης, ενώ γενεαλογικά πιστοποιητικά για έμβρυα μπορούν επίσης να εκδίδονται από εγκεκριμένες, βάσει της οδηγίας 89/556/ΕΟΚ, ομάδες συλλογής εμβρύων, με βάση τα στοιχεία που παρέχονται από τις κτηνοτροφικές οργανώσεις, σύμφωνα με το άρθρο 3 παράγραφος 2 και με το άρθρο 5 παράγραφος 2 της παρούσας απόφασης.
Άρθρο 2
1. Τα γενεαλογικά πιστοποιητικά για ζώα περιέχουν τα ακόλουθα στοιχεία:
α)
τον ακόλουθο τίτλο: «Γενεαλογικό πιστοποιητικό που εκδίδεται σύμφωνα με την απόφαση 2005/379/ΕΚ της Επιτροπής για τις ενδοκοινοτικές συναλλαγές»·
β)
την επωνυμία της εκδούσας κτηνοτροφικής οργάνωσης η οποία έχει αναγνωριστεί επίσημα, σύμφωνα με την απόφαση 84/247/ΕΟΚ·
γ)
την ονομασία του γενεαλογικού βιβλίου·
δ)
το γένος·
ε)
το φύλο·
στ)
τον αριθμό εγγραφής στο γενεαλογικό βιβλίο·
ζ)
την ημερομηνία έκδοσης του πιστοποιητικού·
η)
το σύστημα αναγνώρισης·
θ)
τον αριθμό αναγνώρισης, σύμφωνα με τον κανονισμό (ΕΚ) αριθ. 1760/2000·
ι)
την ημερομηνία γέννησης·
ια)
το ονοματεπώνυμο και τη διεύθυνση του κτηνοτρόφου·
ιβ)
το ονοματεπώνυμο και τη διεύθυνση του ιδιοκτήτη·
ιγ)
τη γενεαλογία:
Πατέρας
Πάππος
Μάμμη
Αριθ. γενεαλογικού βιβλίου
Αριθ. γενεαλογικού βιβλίου
Αριθ. γενεαλογικού βιβλίου
Μητέρα
Πάππος
Μάμμη
Αριθ. γενεαλογικού βιβλίου
Αριθ. γενεαλογικού βιβλίου
Αριθ. γενεαλογικού βιβλίου
ιδ)
όλα τα διαθέσιμα αποτελέσματα από δοκιμές επιδόσεων και τα τελευταία αποτελέσματα της γενετικής αξιολόγησης, συμπεριλαμβανομένων των γενετικών ιδιομορφιών και των γενετικών ελαττωμάτων του ίδιου του ζώου και των γονέων και προγόνων του, όπως απαιτείται από το πρόγραμμα αναπαραγωγής για τη συγκεκριμένη κατηγορία και ζώο. Εάν τα αποτελέσματα της γενετικής αξιολόγησης έχουν δημοσιευθεί το Διαδίκτυο, αρκεί να αναφερθεί ο δικτυακός τόπος στον οποίο βρίσκονται·
ιε)
στην περίπτωση εγκύων θηλυκών, την ημερομηνία γονιμοποίησης ή ζευγαρώματος και την ταυτότητα του σπερματοδότη ταύρου·
ιστ)
το ονοματεπώνυμο και τον τίτλο του υπογράφοντος, την ημερομηνία και τον τόπο έκδοσης του πιστοποιητικού και την υπογραφή του ατόμου που εξουσιοδοτήθηκε από την εκδούσα κτηνοτροφική οργάνωση.
2. Ωστόσο, τα στοιχεία αυτά μπορεί να περιλαμβάνονται και σε άλλα συνοδευτικά έγγραφα του ζώου εφόσον η κτηνοτροφική οργάνωση που τηρεί το γενεαλογικό βιβλίο επικυρώσει τα έγγραφα με την ακόλουθη φράση: «Ο υπογεγραμμένος πιστοποιώ ότι τα στοιχεία που απαιτούνται από το άρθρο 2 της απόφασης 2005/379/ΕΚ της Επιτροπής περιλαμβάνονται στα συνημμένα έγγραφα: …», συνοδευόμενη από εξαντλητικό κατάλογο των σχετικών συνημμένων.
Άρθρο 3
1. Τα γενεαλογικά πιστοποιητικά για το σπέρμα περιέχουν τα ακόλουθα στοιχεία:
α)
όλα τα στοιχεία που αναφέρονται στο άρθρο 2 σχετικά με το σπερματοδότη ταύρο καθώς και με την ομάδα αίματός του ή με τα αποτελέσματα δοκιμασιών που παρέχουν ισοδύναμες επιστημονικές εγγυήσεις για την επαλήθευση της γενεαλογίας·
β)
πληροφορίες για την ταυτοποίηση του σπέρματος, την ημερομηνία συλλογής του, ονομασίες και διευθύνσεις του κέντρου συλλογής σπέρματος ή του κέντρου αποθήκευσης σπέρματος και ονοματεπώνυμο και διεύθυνση παραλήπτη·
γ)
όσον αφορά το σπέρμα που προορίζεται για επίσημο έλεγχο στον οποίο υποβάλλονται καθαρόαιμοι ταύροι, ονομασίες και διευθύνσεις της εγκεκριμένης οργάνωσης ή ένωσης που είναι υπεύθυνη για τη διενέργεια του ελέγχου, σύμφωνα με την οδηγία 87/328/ΕΟΚ·
δ)
το ονοματεπώνυμο και τον τίτλο +-του υπογράφοντος, την ημερομηνία και τον τόπο έκδοσης του πιστοποιητικού και την υπογραφή του ατόμου που εξουσιοδοτήθηκε από την εκδούσα κτηνοτροφική οργάνωση.
2. Ωστόσο, τα στοιχεία αυτά μπορεί να περιλαμβάνονται και σε άλλα συνοδευτικά έγγραφα του σπέρματος εφόσον η κτηνοτροφική οργάνωση που τηρεί το γενεαλογικό βιβλίο επικυρώσει τα έγγραφα με την ακόλουθη φράση: «Ο υπογεγραμμένος πιστοποιώ ότι τα στοιχεία που απαιτούνται από το άρθρο 3 της απόφασης 2005/379/ΕΚ της Επιτροπής περιλαμβάνονται στα συνημμένα έγγραφα: …», συνοδευόμενη από εξαντλητικό κατάλογο των σχετικών συνημμένων.
Άρθρο 4
1. Τα γενεαλογικά πιστοποιητικά για τα ωάρια περιέχουν τα ακόλουθα στοιχεία:
α)
όλα τα στοιχεία που αναφέρονται στο άρθρο 2 σχετικά με τη θηλυκή δότρια καθώς και με την ομάδα αίματός της ή με τα αποτελέσματα δοκιμασιών που παρέχουν ισοδύναμες επιστημονικές εγγυήσεις για την επαλήθευση της γενεαλογίας·
β)
πληροφορίες για την ταυτοποίηση του ωαρίου, ημερομηνία συλλογής του, ονοματεπώνυμα και διευθύνσεις της ομάδας συλλογής ωαρίων και του παραλήπτη·
γ)
όταν υπάρχουν περισσότερα από ένα ωάρια ανά σωληνάριο, πρέπει να αναφέρεται σαφώς ο αριθμός των ωαρίων τα οποία πρέπει να έχουν όλα την ίδια μητέρα·
δ)
το ονοματεπώνυμο και τον τίτλο του υπογράφοντος, την ημερομηνία και τον τόπο έκδοσης του πιστοποιητικού και την υπογραφή του ατόμου που εξουσιοδοτήθηκε από την εκδούσα κτηνοτροφική οργάνωση.
2. Ωστόσο, τα στοιχεία αυτά μπορεί να περιλαμβάνονται και σε άλλα συνοδευτικά έγγραφα των ωαρίων εφόσον η κτηνοτροφική οργάνωση που τηρεί το γενεαλογικό βιβλίο επικυρώσει τα έγγραφα με την ακόλουθη φράση: «Ο υπογεγραμμένος πιστοποιώ ότι τα στοιχεία που απαιτούνται από το άρθρο 4 της απόφασης 2005/379/ΕΚ της Επιτροπής περιλαμβάνονται στα συνημμένα έγγραφα: …», συνοδευόμενη από εξαντλητικό κατάλογο των σχετικών συνημμένων.
Άρθρο 5
1. Τα γενεαλογικά πιστοποιητικά για τα έμβρυα περιέχουν τα ακόλουθα στοιχεία:
α)
όλα τα στοιχεία που αναφέρονται στο άρθρο 2 σχετικά με τη θηλυκή δότρια και το σπερματοδότη ταύρο καθώς και την ομάδα αίματος και των δύο ή τα αποτελέσματα δοκιμασιών που παρέχουν ισοδύναμες επιστημονικές εγγυήσεις για την επαλήθευση της γενεαλογίας·
β)
πληροφορίες για την ταυτοποίηση του εμβρύου, ημερομηνία συλλογής του, ονοματεπώνυμα και διευθύνσεις της ομάδας συλλογής εμβρύων και του παραλήπτη·
γ)
όταν υπάρχουν περισσότερα από ένα έμβρυα ανά σωληνάριο, πρέπει να αναφέρεται σαφώς ο αριθμός των εμβρύων τα οποία πρέπει να έχουν όλα τους ίδιους γεννήτορες·
δ)
το ονοματεπώνυμο και τον τίτλο του υπογράφοντος, την ημερομηνία και τον τόπο έκδοσης του πιστοποιητικού και την υπογραφή του ατόμου που εξουσιοδοτήθηκε από την εκδούσα κτηνοτροφική οργάνωση.
2. Ωστόσο, τα στοιχεία αυτά μπορεί να περιλαμβάνονται και σε άλλα συνοδευτικά έγγραφα των εμβρύων εφόσον η κτηνοτροφική οργάνωση που τηρεί το γενεαλογικό βιβλίο επικυρώσει τα έγγραφα με την ακόλουθη φράση: «Ο υπογεγραμμένος πιστοποιώ ότι τα στοιχεία που απαιτούνται από το άρθρο 5 της απόφασης 2005/379/ΕΚ της Επιτροπής περιλαμβάνονται στα συνημμένα έγγραφα: …», συνοδευόμενη από εξαντλητικό κατάλογο των σχετικών συνημμένων.
Άρθρο 6
Οι αποφάσεις 86/404/ΕΟΚ, 88/124/ΕΟΚ και 96/80/ΕΚ καταργούνται.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 17 Μαΐου 2005.

Labels: 12
3
6